ຟີລິບປິນ ພິຈາລະນາ ຂໍ້ສະເໜີການຮ່ວມມື ທາງທະຫານກັບສະຫະລັດ
ຟີລິບປິນພິຈາລະນາ ເບິ່ງຂໍ້ສະເໜີຂອງສະຫະລັດ ເພື່ອນຳໃຊ້ເຮືອບິນ ເຂົ້າໃນການລາຕະເວນ ເຂດແດນທີ່ມີການຂັດແຍ້ງ
ຟີລິບປິນກ່າວວ່າ ຕົນກຳລັງພິຈາລະນາເບິ່ງຂໍ້ສະເໜີຂອງສະຫະລັດ ທີ່ຈະສົ່ງເຮືອບິນສັງເກດ ການ ບິນປະຕິບັດງານຢູ່ໃນເຂດແດນຂອງຟີລິບປິນ ເພື່ອເສີມຂະຫຍາຍຄວາມສາມາດຂອງ ມະນີລາ ໃນການລາຕະເວນຢູ່ຕາມເຂດທີ່ມີການຂັດແຍ້ງໃນທະເລຈີນໃຕ້ ການເອົາທ່າທີດັ່ງກ່າວ ໄດ້ມີການແຈ້ງໃຫ້ຊາບໃນມື້ວັນສຸກວານນີ້ ໂດຍລັດຖະມົນຕີກະຊວງ ປ້ອງກັນປະເທດຂອງຟີລິບປິນ ທ່ານ Voltair Gazmin ດັ່ງດຽວກັນກັບປະເທດອື່ນໆຢູ່ໃນຂົງເຂດ ຟີລິບປິນໄດ້ອ້າງກຳມະສິດບາງສ່ວນຢູ່ໃນເຂດທະ ເລຈີນໃຕ້ທີ່ອຸດົມສົມບູນໄປດ້ວຍຊັບພະຍາກອນທຳມະຊາດ ແຕ່ຈີນໄດ້ຢືນຢັນໜັກຂຶ້ນນັບມື້ ໃນການກົດດັນ ກ່ຽວກັບການອ້າງກຳມະນິດຂອງຕົນທີ່ນັ້ນ ຟີລິບປິນ ພ້ອມກັບຫວຽດນາມ ໄດ້ກ່າວຫາປັກກິ່ງວ່າລົບກວນໃນການດຳເນີນຄວາມພະຍາຍາມເພື່ອສຳຫຼວດຊອກຫານໍ້າມັນ ແລະແກັສທຳມະຊາດຂອງຕົນ ຢູ່ໃນເຂດດັ່ງກ່າວ ເຈົ້າໜ້າທີ່ສະຫະລັດແລະຟີລິບປິນໄດ້ພົບປະກັນທີ່ກຸງວໍຊິງຕັນໃນວັນພະຫັດແລ້ວແລະມີແຜນ ການທີ່ຈະທຳການເຈລະຈາຕື່ມອີກໃນເດືອນມີນາຈະມານີ້ ລັດຖະມົນຕີການຕ່າງປະເທດຟີລິບປິນທ່ານ Albert del Rosario ກ່າວໃນວັນສຸກວານນີ້ ວ່າ ນອກນັ້ນມະນີລາຍັງຊອກຫາຊ່ອງທາງທີ່ຈະເພີ່ມການຊ້ອມລົບທາງທະຫານຮ່ວມກັນກັບ ວໍຊິງຕັນ ທ່ານກ່າວໃນຖະແຫຼງການສະບັບນຶ່ງວ່າ ມັນເປັນການໄດ້ປຽບຢ່າງຈະແຈ້ງຂອງມະ ນີລາ ເພື່ອເສີມຂະຫຍາຍການເປັນພັນ ທະມິດຢ່າງສຸດຂີດກັບສະຫະລັດ ມີກຳລັງພິເສດຂອງສະຫະລັດປະມານ 600 ຄົນປະຈຳການຢູ່ທີ່ຟີລິບປິນໃນເວລານີ້ເພື່ອໃຫ້ ຄຳແນະນຳແກ່ກຳລັງທ້ອງຖິ່ນຂອງຟີລິບປິນໃນການຕໍ່ສູ້ກັບພວກຫົວຮຸນແຮງທີ່ເປັນເຄືອຂ່າຍ ຂອງກຸ່ມກໍການຮ້າຍອາລກາຍດາ